Фошыгъум фыхуэсакъ!
IэфIыкIэкIэ ерыщхэр сыт щыгъуи нэжэгужэу щыткъым.
Инджылызым и еджагъэшхуэхэм хьэкъ ящыхъуащ фошыгъу куэд зышх ныбжьыщIэхэр зэрынэхъ бзаджэр, фадэмрэ тутынымрэ зэрызыIэпашэр, зэрынэхъ жыIэмыдаIуэр. Гъэунэхуныгъэхэм хэтащ европей къэрал 25-мрэ Канадэмрэ зи ныбжьыр илъэс 11-м къыщыщIэдзауэ илъэс 15-м нэс я сабийуэ мини 137-м щIигъу. Абыхэм къызэрагъэлъэгъуамкIэ, IэфI нэхъыбэ зышх, энергетикэ зыхэлъ псыхэр изыф щIалэ, хъыджэбз цIыкIухэр хуэди 3,5-кIэ нэхъыбэрэ яхуэлъэт езыхэм я ныбжьэгъухэм.
Фошыгъу зыхэлъ ерыскъы нэхъыбэ зышх сабийхэр хуэдитIкIэ нэхъыбэрэ зэуэрейуэ, я процент 95-м фадэ ирафуи къыщIэкIащ. Абы щыгъуэми, энергетикэ зыхэлъ псыхэр IэфI зышххэм нэхърэ нэхъ шынагъуэщ.
Еджагъэшхуэхэм зэрыжаIамкIэ, абы и лъэныкъуэкIэ Iуэхур нэхъ щынэхъыкIэщ Швецием. ФошыгъукIэ зэрыщрагъэлейм и зэранкIэ мыбы сабийхэр лей зехьэным, тутын, фадэ ефэным хуэдитIым щIигъукIэ нэхъ щыдехьэх.
Къахутэныгъэхэм я ужькIэ еджагъэшхуэхэм къыхураджащ сабийхэм ирагъэшххэм нэхъ ткIийуэ кIэлъыплъыну, абыхэм къыхагъэщхьэхукIащ ерыскъым фошыгъухэкIхэу зы махуэм грамм 30 нэхърэ нэхъыбэ хэлъ зэрымыхъунур. Абы щыгъуэми, илъэси 4-6 ныбжьым итхэм яIухуэн хуейр зы махуэм хуэзэу фошыгъу грамм 20-щ.
— Къахутахэр хуабжьу гъэщIэгъуэнщ икIи шэч къызытумыхьэнщ, — жеIэ IэщIагъэлI Денисенкэ Людмилэ. — Сэ къызолъытэ иджырей цIыхум и мыгъуагъэ куэдыр фошыгъум и деж къыщежьэу. БлэкIащ щыжаIэ зэманыр IэфIыкIэкIэ ерыщхэр цIыху гуапэу, нэжэгужэу щыту. Иджы психологхэмрэ диетологхэмрэ нэхъ трагъащIэ IэфIыкIэхэм цIыхур нэхъ гущIэгъуншэ зэрищIым, зэрызэIигъэхьэм. АбыхэмкIэ ерыщыр нэхъ тэмакъкIэщI, шыIэ зыхэмылъ ещI. Узыншагъэр хъумэнымкIэ дунейпсо зэгухьэныгъэм къыхуреджэ дэтхэнэми зы жэщ-махуэм фошыгъу грамм 30 фIэкIа зыIуимыгъэхуэну.
